Up-716/04
Natisni
Opravilna št.:
Up-716/04
Datum odločitve:
6. 12. 2004
ECLI:
ECLI:SI:USRS:2004:Up.716.04
Akt:
Odločba Senata za prekrške št. Pp-7142/03 z dne 13. 5. 2004 v zvezi z odločbo Sodnika za prekrške Krško št. P-435/2003-R z dne 10. 9. 2003

Odločba Sodnika za prekrške Krško št. P-435/2003-R z dne 23. 8. 2004
Izrek:
Ustavna pritožba A. A. zoper:

- odločbo Senata za prekrške št. Pp-7142/03 z dne 13. 5. 2004 v zvezi z odločbo Sodnika za prekrške Krško št. P-435/2003-R z dne 10. 9. 2003 in

- odločbo Sodnika za prekrške Krško št. P-435/2003-R z dne 23. 8. 2004 se zavrže.
Evidenčni stavek:
Ker je bila ustavna pritožba v delu, ki izpodbija pravnomočno odločbo o prekršku, prepozna, v delu, ki izpodbija odločbo o zavrženju zahteve za obnovo postopka, pa neizčrpana, jo je Ustavno sodišče zavrglo.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.

1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 10. 2004
Vrsta odločitve:
sklep
Vrsta rešitve:
zavrženje
Dokument:
US24114
Up-716/04 - 6
6. 12. 2004
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 23. novembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper:
- odločbo Senata za prekrške št. Pp-7142/03 z dne 13. 5. 2004 v zvezi z odločbo Sodnika za prekrške Krško št. P-435/2003-R z dne 10. 9. 2003 in
- odločbo Sodnika za prekrške Krško št. P-435/2003-R z dne 23. 8. 2004 se zavrže.
Obrazložitev
1. Pritožnik vlaga ustavno pritožbo zoper pravnomočno odločbo o prekršku, s katero je bil spoznan za odgovornega storitve dveh cestnoprometnih prekrškov po Zakonu o varnosti cestnega prometa (Uradni list RS, št. 30/98 in nasl. - ZVCP). Pritožnik izpodbija tudi prvostopenjsko odločbo, s katero je bila zahteva za obnovo postopka njegovega zagovornika zavržena.
Ustavnemu sodišču pritožnik predlaga naj zadrži izvršitev izpodbijanih aktov, ker bodo zaradi prenehanja veljavnosti vozniškega dovoljenja za pritožnika nastale težko popravljive škodljive posledice.
2. Po prvem odstavku 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba.
3. Pritožnik izpodbija pravnomočno odločbo o prekršku. Rok za vložitev ustavne pritožbe je začel teči z vročitvijo odločbe Senata za prekrške. Ta je bila pritožniku vročena najkasneje dne 16. 7. 2004, ko je pritožnik vložil zahtevo za obnovo postopka. Ustavna pritožba, vložena dne 26. 10. 2004, je torej očitno prepozna, zato jo je Ustavno sodišče v tem delu zavrglo.
4. Pritožnik izpodbija tudi prvostopenjsko odločbo, s katero je bila zahteva za obnovo postopka zavržena. Po prvem odstavku 51. člena ZUstS se lahko ustavna pritožba vloži šele, ko so izčrpana vsa redna in izredna pravna sredstva.
5. Zoper odločbo, izdano o zahtevi za obnovo postopka, je po določbi 212. člena Zakona o prekrških (Uradni list SRS, št. 25/83 in nasl. ter Uradni list RS, št. 10/91 in nasl. - ZP) dovoljena pritožba. Pritožnik ni izkazal, da bi to pravno sredstvo vložil, zato Ustavno sodišče ugotavlja, da procesna predpostavka izčrpanosti pravnih sredstev ni podana in je bilo treba ustavno pritožbo zavreči.
6. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno.
Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer